Выстаўка “Да роднага парога” (будзе працаваць з 6 кастрычніка па 10 лістапада) распавядае аб асаблівасцях ручнога ткацтва, яго гісторыі і традыцыях, працэсе вытворчасці і апрацоўцы лёну. Экспануюцца ўнікальныя, разнастайныя па дэкоры, каларыце і тэхніцы выканання вырабы з ільну і воўны – ручнікі, абрусы, посцілкі, дываны. Шырока прадстаўлены інструменты для апрацоўкі льну і атрымання ўзорыстых тканін: часалкі, цёрніца, трапло, прасніцы, верацёны, калаўроты, чаўнакі, цэўкі, сукала, трапло. Асаблівая ўвага надаецца разгляду традыцыйнай для тэрыторыі Лідчыны тэхнікі ткацтва: белаўзорыстае палатно, захаванае ў кампазіцыі старадаўніх ручнікоў і абрусаў. Выстаўка будзе працаваць з аўторка па суботу з 8.30 да 17.30 у зале экспазіцый аддзела рамёстваў па вул. Савецкая 12.